Gebed as ruimte - 'N GEMEENTE IN AFRIKA VIR DIE HELE WÊRELD
Gebed as ruimte
Vir my, was spiritualiteit egter beperk tot 'n WYSE waarop mens God kan ervaar. Vandag beskou ek dit meer as 'n RUIMTE waarbinne God op verskillende wyses ervaar kan word – selfs binne 'n enkele individu. Spiritualiteit is dus 'n Ruimte waarbinne God intensioneel as teenwoordige ervaar word:
Die ruimte waarbinne die mens sin en betekenis kan vind in enige omstandigheid – is 'n ruimte waarbinne intieme konneksies met God op verskillende wyses ervaar kan word. Hierdie ruimte, wat vir almal toeganklik is, egter slegs benut kan word wanneer die mens met 'n opgeskerpte bewussyn leef wat God as die Teenwoordige in alle omstandighede kan herken. "Hierdie dieptedimensie is vir ons almal toeganklik in elke moment van die lewe. Hier ervaar jy jou diep verbindtenis met God as Bron van die lewe.
'n Bewustheid van die bestaan van hierdie dimensie/ruimte binne elkeen van ons, verg egter 'n lewe wat intensioneel ingestel is op die heilige teenwoordigheid van God in die hele skepping. Hieroor, het verskeie teoloë, filosowe en selfs psigo- en sosioloë al nagedink. McLaren skryf byvoorbeeld "The acknowledgement of mutual here-ness becomes the prelude to mutual nearness". Anthony Bloom skryf die volgende; Discovering that God is everywhere. That you do not need to seek God elsewhere. That God is here, and if you do not find God here, it is useless to go and search elsewhere because it is not God who is absent from us, it is us who is absent from God. This is awakening spirituality.
Dit kom egter vir geen mens natuurlik om op permanente basis ingestel te wees om te leef vanuit hierdie ruimte, of om God raak te sien selfs in die onverwagse nie. Elke moment is immers nie een van vrede of vreugde nie. Maar kan mens God dan net in hierdie oomblikke ervaar? Of is daar tog iets te leer uit Christus se Getsemane-bloedsweet – Sy aktiewe nadering tot God selfs in die donkerste van tye.
Dit is juis in hierdie oomblikke (maar ook in die van vrede en vreugde) waar die beoefening van geloofsritmes en geloofsgewoontes vir ons van uiterse belang raak. Hierdie gewoontes (soos stilte en afsondering in die bogenoemde voorbeeld van Jesus in Getsemane) maak dit vir ons moontlik om selfs in die onverwagse oomblikke God as die Teenwoordige te ontmoet.